# אמיר מיטל

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אמיר מיטל (23 באוקטובר 1959 - 9 בדצמבר 1988), מפקד גדוד בחטיבת גולני אשר נהרג בפשיטת צה"ל על יעדי ארגונו של אחמד ג'יבריל בנועיימה שמדרום לביירות.

אמיר מיטל נולד בחדרה ולמד שם בבית הספר היסודי אחד העם. בגיל 14 נרשם לפנימיה הצבאית שליד בית הספר הריאלי בחיפה.

בתום לימודיו, באוקטובר 1977, התגייס לשירות חובה בצה"ל. את מסלול הטירונות עבר בסיירת גולני, לאחר מכן סיים קורס מפקדי כיתות וקורס קציני חי"ר. את כל מסלולו הצבאי עשה בחטיבת גולני, בכל תפקידי הפיקוד: מפקד מחלקה, קצין מבצעים, מפקד פלוגה, חונך ממ"פים, סגן מפקד גדוד, מפקד סיירת גולני ומפקד גדוד ברק (גדוד 12).

במלחמת שלום הגליל היה מפקד הפלוגה המסייעת של גדוד 'ברק', אשר ספגה אבדות כבדות בלחימה במבואות ביירות. במהלך מלחמה זו ולאחריה החליט אמיר להמשיך את דרכו בשירות צבאי. בשנת 1985 יצא לקורס מתקדם של מפקדי חיל הרגלים בארצות הברית. בשובו נתמנה למפקד סיירת גולני.

ב-1988 יצא לשנת לימודים באוניברסיטת בר אילן, בחוגים להיסטוריה וליחסים בינלאומיים. בסיום שנת הלימודים נתמנה למפקד גדוד 'ברק' בגולני.

השתתף כמפקד אחד הכוחות במבצע כחול וחום שכלל כוחות של חטיבת גולני ושל שייטת 13 ונועד לפגוע במפקדות ארגונו של אחמד ג'יבריל. היה זה המבצע הראשון המורכב והמשולב בעומק לבנון לאחר נסיגת צה"ל אל רצועת הבטחון ב-1985. הכוחות הונחתו מן הים וצעדו ברגל לעבר יעדיהם. עקב תוואי השטח הקשה חל פיגור בלוח הזמנים של המבצע. הכוח בפיקודו של מיטל שמטרתו הייתה תקיפת מערות, בין היתר על ידי שימוש בכלבים נושאי חומר נפץ, נתגלה ונפתחה עליו אש. בחילופי הירי נהרג מיטל ונפצעו ארבעה חיילי צה"ל. בהמשך המבצע חל נתק עם אחת מחוליות חיילי צה"ל והם נשארו בשטח לבנון גם לאחר פינוי הכוח. רק לאחר מספר שעות חולצו החיילים על ידי מסוקי צה"ל. במבצע נהרגו 10 אנשי ארגון ג'יבריל ו-11 נפצעו. כמו כן, נפגעו יעדי התקיפה.

נקבר בבית העלמין הצבאי בחדרה. שביל הגישה למערת הקשת (ליד אדמית), שהוכשר למטיילים, נקרא על שמו.

## [עריכה] קישורים חיצוניים

- סיפור חייו של אמיר מיטל, באתר "נזכור את כולם" של משרד הביטחון

מקור: http://he.wikipedia.org../../../%D7%90/%D7%9E/%D7%99/%D7%90%D7%9E%D7%99%D7%A8_%D7%9E%D7%99%D7%98%D7%9C.html

קטגוריות: חיילי צה"ל | חללי צה"ל

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש